b"\n_START_ARTICLE_\nThe Lottery Bride\n_START_SECTION_\nFakta om filmen\n_START_PARAGRAPH_\nI 25. oktober 1929-utgaven av Film Daily og 26. oktober 1929-utgaven av Motion Picture News ble det gjort kjent at musikalprodusenten p\xc3\xa5 Broadway, Arthur Hammerstein, hadde inng\xc3\xa5tt en kontrakt med Joseph M. Schencks United Artists Corporation om \xc3\xa5 v\xc3\xa6re medprodusent p\xc3\xa5 fire filmer i l\xc3\xb8pet av de neste to \xc3\xa5rene. Hammerstein skulle f\xc3\xa5 full kontroll over filmene og motta 50 prosent av fortjenesten. Hans f\xc3\xb8rste produksjon skulle bli Bride 66, som The Lottery Bride het p\xc3\xa5 den tiden. Film Daily skrev 27. oktober 1929 at Hammerstein kom til \xc3\xa5 forlate New York for stillehavskysten den uken. Der forventet han \xc3\xa5 tilbringe fem m\xc3\xa5neder med filmens f\xc3\xb8rproduksjon etterfulgt av \xc3\xa9n m\xc3\xa5neds filming._NEWLINE_Motion Picture News opplyste 28. desember 1929 at Paul L. Stein var blitt engasjert til \xc3\xa5 regissere Bride 66 og at man forventet at filmingen skulle begynne i februar 1930. Variety meddelte 29. januar 1930 at man var klar til \xc3\xa5 starte, men at United Artists Corporations prosjektleder John W. Considine jr. bremset produksjonen og insisterte p\xc3\xa5 endringer i historien, noe som angivelig oppr\xc3\xb8rte b\xc3\xa5de hans selskap og Hammerstein. _NEWLINE_Hollywood Filmograph meddelte 1. mars 1930  at filmingen hadde begynt._NEWLINE_Exhibitors Herald-World skrev 8. mars 1930 at en kostbar utsettelse av filmen ble unng\xc3\xa5tt da Stein skyndsomt erstattet en sang som ikke passet inn i en scene. Han valgte en komposisjon som Rudolf Friml nettopp hadde skrevet. Stein klarte \xc3\xa5 f\xc3\xa5 et umiddelbart samtykke fra Friml, Hammerstein og musikkforleggeren, siden alle disse befant seg p\xc3\xa5 settet._NEWLINE_Film Daily meldte 13. april 1930 om at filmingen nettopp var blitt avsluttet og 8. mai 1930 om at filmens tittel var blitt endret til Lottery Bride.\n_START_SECTION_\nHandling\n_START_PARAGRAPH_\nEn v\xc3\xa5rkveld i Norge fors\xc3\xb8ker Hilda \xc3\xa5 bl\xc3\xa5se nytt liv i sin kaf\xc3\xa9 gjennom \xc3\xa5 engasjere et amerikansk jazzorkester ledet av Hoke Curtis. Han utlyser en maratondans-konkurranse. Jennie melder seg p\xc3\xa5 konkurransen sammen med broren Nels mot kj\xc3\xa6resten Chris' \xc3\xb8nske. Nels har gamblet med bankfonds og h\xc3\xa5pet er at eventuelle prispenger kan g\xc3\xa5 med til \xc3\xa5 f\xc3\xa5 dekket det manglende bel\xc3\xb8pet. Etter 84 timer er Jennie p\xc3\xa5 randen av hysteri og utmattelse n\xc3\xa5r politiet ankommer i jakten p\xc3\xa5 Nels, tilskyndet av den italienske flygeren Alberto som s\xc3\xb8ker Jennies gunst. Hun hjelper broren med \xc3\xa5 flykte og blir satt i fengsel for \xc3\xa5 ha hjulpet ham. Chris misforst\xc3\xa5r kj\xc3\xa6restens handling og drar til en gruveleir. Etter l\xc3\xb8slatelsen tilbyr Jennie seg \xc3\xa5 stille opp som lotteribrud.  Chris kj\xc3\xb8pte vinnerbilletten, men han gir den til sin eldre bror, Olaf. Jennie flytter sammen med dem i p\xc3\xa5vente av bryllupet. Chris reiser p\xc3\xa5 luftskipsekspedisjon til Polarsirkelen sammen med Alberto. Luftskipet blir \xc3\xb8delagt under en storm. Jennie organiserer en redningsaksjon. Etter at misforst\xc3\xa5elsen har blitt oppklart, blir Jennie og Chris gjenforent.\n_START_SECTION_\nSkuffelse\n_START_PARAGRAPH_\nMotion Picture News opplyste 13. september 1930 at publikums respons overfor filmen gjorde Hammerstein motl\xc3\xb8s. Han observerte at titterne \xc2\xabenten lo eller var ukonsentrerte\xc2\xbb under visningene. Hammerstein m\xc3\xa5tte angivelig spille inn mesteparten av filmen p\xc3\xa5 nytt for \xc3\xa5 appellere til \xc2\xabpublikums krav\xc2\xbb. Han hadde planlagt \xc3\xa5 produsere flere musikkfilmer, men gav opp filmproduksjon og vendte istedet tilbake til \xc3\xa5 produsere for scenen."